**2020/21 A mosoly évada**

***Öt nagyszabású premier, ősbemutató, visszatérő közönségkedvencek, régóta futó sikerelőadások! A Budapesti Operettszínház megtartotta évadbejelentő sajtótájékoztatóját.***

Szájmaszkban, mégis *Mosolygó nézéssel* zajlott a Budapesti Operettszínház évadbejelentő sajtótájékoztatója 2020. június 10-én. Lenyűgöző műsorral és ismertető szakmai beszélgetésekkel adtak ízelítőt a Színház készülő bemutatóiból: Vadász Zsolt és Ninh Duc Hoang Long indították a rendezvényt *A* *Mosoly országa* című darab áriájával, a folytatásban Dolhai Attila, Homonnay Zsolt, Siménfalvy Ágota,Szulák Andrea, az egyenesen Belgiumból videón keresztül csatlakozó Szilágyi Enikő, Gubik Petra és a jövő évadban visszatérő Vágó Bernadett előadásában hallhattak a vendégek egy-egy dalt a bemutatókból.

- *„A köszönet az első szó, amely nézőinknek jár, azért, hogy hűséggel kitartottak mellettünk ebben a pandémiás időszakban, s nagyon nagy figyelemmel követték azokat a tartalmakat, amelyeket az Operettszínház művészei, alkotói, játékmesteri hoztak létre ebben az időszakban. Nem kevesebb a szám, mint százezer. Számos beírás, visszajelzés igazolja, hogy nagyon sok pozitív energia szabadult fel, mind a nézőink, mind művészeink oldaláról, akik ezeket a tartalmakat létrehozták, s online felületünkön közzétették. Nagyon bízom benne, hogy méltán nevezzük A mosoly évadának következő évadunkat. Rengeteg érdekes és értékes tartalmat kínálunk nézőinknek, és ha túl leszünk a pandémiás időszakon és lehetőséget kapunk a játszásra, akkor mindannyian mosolyoghatunk és boldogan követhetik a nézőink itt az Operettszínház produkcióit.”* – ezekkel a szavakkal nyitotta meg Kiss-B. Atilla főigazgató a sajtótájékoztatót.

A különlegesen sokszínűnek ígérkező évadot ősszel **Vincze Balázs** rendezésében nyitja a ***La Mancha lovagja*** című musical.Ezt követi a nagy operett-klasszikus, a ***Marica grófnő***, melynek rendezője és koreográfusa a Kossuth-díjas **Bozsik Yvette** lesz. Lehár Ferenc operai igényességgel megkomponált operettjét, ***A mosoly országát*** nemzetközi témájához illően **Stephen Medcalf** világhírű brit rendező álmodja színpadra. Először látható Budapesten a Federico Fellini filmje alapján készült, számos Tony-díjjal kitüntetett ***Nine (Kilenc)***, ami Amerikából indult hódító útjára, de már világszerte belopta magát a nézők szívébe. A broadway-sikert a rendhagyó színpadi megoldásairól ismert **Balázs Zoltán** rendezésében láthatja a budapesti közönség. A méltán népszerű Várkonyi Mátyás – Béres Attila szerzőpáros ***Mata Hari*** című kémoperája színpadi ősbemutatóként debütál a Kálmán Imre Teátrumban **Somogyi Szilárd** olvasatában.

Sokak nagy örömére visszatér Nagyszínpadunkra az ***Abigél*** című musical, valamint Ábrahám Pál formabontó operettje, a ***Viktória***. Továbbra is látható ***A Szépség és a Szörnyeteg***, a ***Csárdáskirálynő****,* a ***Diótörő***, az ***István, a király***, a ***János vitéz***, a ***Mágnás Miska***, a ***Menyasszonytánc***, a ***Musicalmesék***, ***Oszi boszi, a repülő nagyanyó***, az ***Elfújta a szél***, a ***Rebecca***. A Kálmán Imre Teátrum repertoárján olyan nagyszerű darabokból választhatnak a nézők, mint az ***Amerikai komédia***, ***A Pendragon-legenda***, a ***Dorian Gray***, a ***Tajtékos dalok – Boris Vian revü***, valamint újra lesz ***Dinner Show***. A Raktárszínházban pedig az ***Anne Frank naplója/A képfaragó***, ***A régi nyár***, a ***Jövőre, Veled, Itt!***, a ***Lili bárónő***, a ***Szegény Dzsoni és Árnika***, illetve a ***Virágot Algernonnak*** című előadásokat láthatja a közönség.

Az évadbejelentő sajtótájékoztató visszanézhető a Budapesti Operettszínház [online](https://youtu.be/nzDV50HCE7U) csatornáin.

A 2020/21-es évad 22-féle bérlete új bemutatókat, felújításokat és repertoáron lévő előadásokat egyaránt tartalmaz . A bérletmegújítás időszaka 2020. június 11-től augusztus 31-ig tart, új bérletek vásárlására pedig 2020. június 11-től van lehetőség.

Szeretettel várjuk Önöket a 2020/21-es évadban is!

Az eseményről készül fotók elérhetőek [Sajtószobánkban](http://www.operett.hu/index.php?inc=sajto&sajtoId=5&menuId=41). A fotókat Németh Anna készítette.

Az új évad bérleteiről bővebb tájékoztatást [itt](http://www.operett.hu/index.php?inc=cikk&cikkId=34&menuId=24) olvashatnak.

